Okuwuga omuzannyo oguyamba okukola dduyiro. Baani abawuga? Omuzannyo guno guzannyibwa abaana ab’obulenzi n’ab’obuwala. Guno gwe gumu ku mizannyo egizannyibwa mu buli ggwanga. Gusobola okuzannyibwa nga gulimu okuwakana oba olw’okunyumirwa. Abalala bagukola okunyumirwa ate abandi ne bagwenyigiramu ng’emu ku ngeri y’okukola dduyiro. Okuwuga mu masomero: Ennaku zino amasomero mangi, naddala aga pulayimale ne nnasale agajjumbira omuzannyo guno. Amasomero ago gasaba abazadde ssente abaana basobole okutendekebwa okuwuga ne bwe kiba nti ku ssomero eryo tewali biwugiro. Bw’otunuulira obulamu obw’edda, abaana mu byalo baawugiranga mu bidiba oba mu migga egitaliimu mazzi gakulukutira ku mbiro za maanyi. Emigaso: Kigambibwa nti okuwuga gumu ku mizannyo oguyamba buli kitundu kya mubiri okubeera nga kiriko kye kikola, kwe kugamba nti buli kitundu ky’omubiri kikozesebwa dduyiro. Omuzannyo guno tegusosola, buli muntu yenna asobola okuwuga, si muto si mukulu. Engeri y’okuwuga: Omuzannyo gw’okuwuga gukolebwa bwe guti. Okuwuga y’engeri omuntu gye yeebongera mu mazzi ng’akola dduyiro oba okwetaasa. Okwebonga okwo omuntu akukola ng’atambuza omubiri gwe mu mazzi. Mu ngeri endala era omuntu asobola okusiba omukka ng’ali mu mazzi, kye bayita okubbira n’aba ng’atambulira omwo okumala akaseera. Okuwuga kusobola okukolebwa omuntu lwa nsonga nti omubiri gw’omuntu gulina obuzito obugeraageranyizibwa ku bw’amazzi ne bugusobozesa okuseeyeeyeza ku mazzi. Abannyonnyola ebyokuwuga bagamba nti omuntu asobola okuwuga olw’okuba nti obuzitoowerezi bwe bukkako katono ku bw’amazzi, ne kiba nti amazzi gasobola okuwanirira obuzito bw’omubiri omuntu ng’awuga. Omuwuzi omulungi alina okubeera n’emikono nga gya maanyi ate era ng’asobola okugita ne gyegolola nga bwe kisoboka. Kino kimuyamba okubeera ng’akuba amazzi. Abawuzi bagambibwa okuba nga balina obukodyo obw’enjawulo nga bawuga. Abamu bagambibwa okubeera nga bakozesa nnyo emikono gyabwe, abalala magulu ate abamu bifuba. Obukodyo obwo busiŋŋana okusinziira ku bumanyirivu omuntu bw’alina mu muzannyo guno. Okuwuga mu nsi yonna: Okuwuga gumu ku mizannyo egisinga ettutumu mu nsi yonna. Waliwo n’amawanga okuwuga mwe kuyigirizibwa ng’essomo ery’obuwaze. Guno era gwe gumu ku mizannyo egy’ettutumu mu egyo egya Olympics egizannyibwa buli luvannyuma lwa myaka ena. Okwegendereza: Wabula, omuzannyo guno gwetaagamu nnyo obwegendereza. Omuntu bw’aba anaawuga, kisaana nnyo n’abeera ne banne oba ne wabaawo omuntu awo okumpi asobola okumulaba ng’awuga. N’abawuzi abatutumufu basobola okufuna obuzibu mu kuwuga. Omuntu asobola okubbira oba okufuna obuvune obw’engeri endala. Weewaawo obuzibu obwo busobola okubaawo, naye kigambibwa nti omuzannyo guno okutwaliza awamu tegutera kubaamu bulabe. Enjogera eziva mu kuwuga: Mu Luganda mulimu ekisoko ekyava ku kuwuga ekigamba nti, “okuyita kungulu ng’omuwuzi.” Ekisoko kino kitegeeza nti omuwuzi tabeerera ddala eri wansi mu mazzi ng’awuga, wabula, ayitira awo kumpi, kyenkana kungulu ku mazzi. Ekisoko kino kitegeeza omuntu okukola ekintu n’atakigenda wala oba n’atakimatiza.